חוק הארכת תקופת זכות יוצרים בתקליט וזכויות מבצעים (תיקוני חקיקה), התשע"ז-2017
הצעת חוק פרטית, הכנסת ה-20
פורסם: ספר החוקים, חוברת 2615, עמ' 504, 2017-03-28T00:00:00+03:00
חוק הארכת תקופת זכות יוצרים בתקליט וזכויות מבצעים (תיקוני חקיקה), התשע"ז–2017 (להלן – החוק), התקבל בקריאה השנייה והשלישית ביום כ"ב באדר התשע"ז (20 במרץ 2017). 
החוק קובע כי תקופת ההגנה של זכות היוצרים בתקליט תוארך מ-50 שנים ל-70 שנים ואם התקליט פורסם בתוך שנתיים ממועד יצירתו, תוארך תקופת ההגנה ל-70 שנים ממועד פרסומו, בכפוף לתנאים הבאים:
אם בתום חמישים השנים ממועד יצירת התקליט או ממועד הפרסום כאמור, מפיק תקליט, או מי מטעמו, לא הוציא כמות שיש בה כדי לספק באופן סביר את דרישות הציבור לעותקים של התקליט, או לא העמיד את התקליט לרשות הציבור - תפקע זכות היוצרים שלו בתקליט בתום 50 השנים, ולגבי תקליט שפורסם בתוך שנתיים ממועד יצירתו – תפקע הזכות בתום 50 השנים ממועד פרסומו כאמור.
בנוסף, גם בתקופת ההגנה שהוארכה מ-50 שנים ל-70 שנים (להלן – תקופת ההגנה הנוספת), ובכל אחת מאותן 20 השנים, אם מפיק התקליט או מי מטעמו לא הוציא כמות שיש בה כדי לספק באופן סביר את דרישות הציבור לעותקים של התקליט, או לא העמיד את התקליט לרשות הציבור – תפקע זכות היוצרים בתום אותה שנה שבה נמצא כי לא עמד בתנאים האמורים. 
לעניין תקליט שהבעלות בזכויות המבצעים לפי סעיף 2(2) לחוק זכויות מבצעים ומשדרים, התשמ"ד–1984 המגולמות בו, כולן או חלקן, הועברו למפיק התקליט, נקבע כי אם פקעה זכותו של מפיק התקליט משום שלא עמד בתנאים האמורים לעיל, מבצע הביצוע רשאי לשעתק את הביצוע, לעשות כל אחת מהפעולות המנויות בסעיף 2(4) לחוק זכויות מבצעים ומשדרים, וכן לעשות בביצוע כל שימוש המותר לפי כל דין.
עוד נקבע כי כל הסכם, תניה או תנאי בנוגע לזכויות לפי חוק זכויות מבצעים ומשדרים, בין מבצע או צד שלישי לבין מפיק, או ויתור של מבצע על זכויות כאמור, יחולו גם בתקופת ההגנה הנוספת, אלא אם כן הוסכם בין הצדדים אחרת, ובלבד שאין בהם כדי לגרוע מהתנאים האמורים.
כמו כן, החוק קובע חובת תשלום ראוי נוסף במקרים שבהם הבעלות בזכויות המבצע הועברה למפיק התקליט תמורת תשלום חד פעמי. בהתאם להוראה זו, ישלם המפיק למבצע תשלום ראוי נוסף בעד השימוש בזכויות המבצע שהועברו למפיק בתקופת ההגנה הנוספת. 
הוראות התיקון האמור יחולו על תקליט שטרם חלפה לגביו תקופת ההגנה הקבועה בסעיף כנוסחו ערב יום תחילתו של החוק.
בנוסף, החוק קובע כי גם זכות המבצעים והמשדרים הקבועה בסעיף 10 לחוק זכויות מבצעים ומשדרים, התשמ"ד–1984, תוארך כך שבמקום שתקופת ההגנה לזכויות מבצעים תעמוד על 50 שנים מתום השנה שבה בוצע הביצוע המקורי, היא תוארך ל-70 שנים מתום השנה שבה בוצע הביצוע המקורי.